Správa o činnosti splnomocnenca vlády SR pre informačnú spoločnosť za rok 2008 a návrh plánu činnosti na rok 2009

Informačnou spoločnosťou nazvala Európska komisia v polovici 90-tych rokov svoju politiku cieľavedomého (nie náhodilého) prerodu hospodársky orientovanej spoločnosti na spoločnosť informačnú. Cieľom politiky informačnej spoločnosti je skvalitnenie, zjednodušenie a aj spríjemnenie spôsobu života spoločnosti ako celku a v oblasti podnikania zrýchlenie a zefektívnenie podnikateľských činností prostredníctvom moderných informačných a komunikačných technológií. Rozvoj moderných technológií už zasahuje všetky sféry spoločnosti (štát – podnikateľský sektor – občania) nezávisle od toho, či sa dotýka každodenných alebo len občasných potrieb a v celom spektre rôznych činností ako sú práca, podnikanie, obchodovanie, vzdelávanie, výskum a inovácie, poznávanie nového - cestovanie, ale aj zábava. V EÚ sa politika informačnej spoločnosti od marca 2000 stala integrálnou súčasťou a dôležitou prioritou ďalšieho veľkého procesu – budovania vyššej konkurencieschopnosti krajín založenej na báze tzv. poznatkovej alebo vedomostnej ekonomiky (Lisabonská stratégia). 

Informačná spoločnosť je tematicky široká a multi-sektorová téma, ktorá vyžaduje meniť mnohé doterajšie zabehnuté procesy. Oblasti telekomunikácií, informatiky ako aj priemyselného odvetvia informačno-komunikačných technológií sa stali už v minulej dekáde úvodnými predmetmi debát, analýz bariér a problémov a hľadaní riešení informačnej infraštruktúry tak, aby sa začala radikálnejšie a prakticky napĺňať vízia informačnej spoločnosti. Postupom času sa začali otvárať ďalšie dielčie témy informačnej spoločnosti ako je elektronické vzdelávanie (eLearning), elektronické zdravotníctvo (eHealth), informatizácia kultúra (eCulture), informatizácia dopravy (eTransport), elektronická verejná správa (eGovernment), ochrana súkromia (ePrivacy), informatizácia justície (eJustice), informatizácia turistiky (eTourist), aktívnejšie začlenenie najmä znevýhodnených občanov do života spoločnosti (eInclusion) a pod. Informačná spoločnosť má výrazne nadrezortný charakter (prílohy č.1-7).

Hlavnou úlohou splnomocnenca vlády Slovenskej republiky pre informačnú spoločnosť je koordinácia plnenia úloh v oblasti informačnej spoločnosti. Pri výkone svojej funkcie sa splnomocnenec riadi Ústavou SR, ústavnými zákonmi, zákonmi, právne záväznými aktmi Európskych spoločenstiev a Európskej únie, inými všeobecne záväznými právnymi predpismi a uzneseniami vlády ako aj medzinárodnými zmluvami, ktorými je SR viazaná. Splnomocnenec má postavenie poradného orgánu vlády SR a za výkon svojej funkcie je zodpovedný vláde SR. Činnosť splnomocnenca riadi predseda vlády Slovenskej republiky.

1.	Pôsobnosť a kompetencie splnomocnenca vlády SR pre informačnú spoločnosť
	
Vláda SR svojim uznesením č.650 z 1.augusta 2007 schválila vymenovanie Pavla Tarinu za  splnomocnenca vlády SR pre informačnú spoločnosť (ďalej iba „splnomocnenec“). Splnomocnenec v súlade so štatútom schváleným vládou SR pôsobí na Úrade vlády SR. V rámci svojej pôsobnosti splnomocnenec plní úlohy spojené s realizáciou Stratégie informatizácie spoločnosti a Akčného plánu (schváleného uznesením vlády SR č. 43/2004) a Operačného programu Informatizácia spoločnosti (schváleného uznesením vlády SR č.1004/2006) a to najmä):
a)	vypracúva odborné stanoviská k materiálom predkladaným na rokovanie vlády, týkajúce sa oblasti informatizácie spoločnosti, 
b)	koordinuje súčinnosť jednotlivých ústredných orgánov štátnej správy pri dosahovaní cieľov v oblasti informačnej spoločnosti, 
c)	koordinuje plnenie úloh súvisiace v oblasti budovanie informačnej spoločnosti na úrovni samosprávnych krajov, 
d)	spolupracuje pri stanovovaní a realizácii strategických cieľov a priorít informatizácie spoločnosti so súkromnou sférou a mimovládnym sektorom, 
e)	spolupracuje pri monitorovaní ukazovateľov hodnotenia procesu informatizácie spoločnosti v podmienkach Slovenskej republiky, 
f)	predkladá vláde v spolupráci s ústrednými orgánmi štátnej správy zodpovednými za jednotlivé oblasti informatizácie návrhy na použitie prostriedkov štátneho rozpočtu na realizáciu úloh a projektov v oblasti budovania informačnej spoločnosti, 
g)	spolupracuje s ústrednými orgánmi štátnej správy zodpovednými za jednotlivé oblasti informatizácie pri tvorbe návrhu rozpočtu pre plnenie cieľov informačnej spoločnosti, 
h)	koordinuje čerpanie prostriedkov z fondov EÚ určených na plnenie cieľov informačnej spoločnosti. 
Splnomocnenec v rámci svojej pôsobnosti koordinuje aktivity orgánov verejnej správy v procese informatizácie verejnej správy, ako jednej z priorít budovania informačnej spoločnosti, najmä:
a)	koordinuje osvetovú činnosť v oblasti procesu informatizácie spoločnosti a spolupracuje pri šírení osvety podporujúcej proces informatizácie spoločnosti, 
b)	vyjadruje sa k projektom vypracovaným orgánmi štátnej správy, orgánmi územnej samosprávy a inými subjektmi, v oblastiach súvisiacich s problematikou informatizácie verejnej správy. 
Splnomocnenec si na účely plnenia špecifických odborných úloh môže zriadiť poradné orgány). Túto možnosť splnomocnenec využil a pre účely medzirezortnej koordinácie aktivít v oblasti informatizácie spoločnosti zriadil Koordinačnú radu splnomocnenca vlády pre informačnú spoločnosť (nominovaní zástupcovia ústredných orgánov štátnej správy). Splnomocnenec taktiež začal pripravovať začal pripravovať poradný orgán na úrovni odborníkov zo súkromného sektora - Radu expertov splnomocnenca vlády pre informačnú spoločnosť, v decembri 2008 získal súhlas na zriadenie Rady. 

Úlohy spojené s odborným, organizačným a administratívno-technickým zabezpečením činnosti splnomocnenca plní Úrad splnomocnenca vlády SR pre informačnú spoločnosť) (ďalej iba „Úrad splnomocnenca“) presunom 6 pracovníkov (celkom 8 štátnozamestnaneckých miest) z bývalej sekcie informatizácie spoločnosti MDPT SR. V súčasnosti má Úrad splnomocnenca (mimo osoby splnomocnenca) 3 zamestnancov. Vzhľadom na proces znižovania stavu zamestnancov v štátnej správe ako aj  odbornú náročnosť na pokrytie špecializovaných odborných oblastí náplne Úradu splnomocnenca, sú     mnohé oblasti podľa aktuálnej potreby zabezpečované externými pracovníkmi. 
2.	Prehľad činností splnomocnenca a jeho poradných orgánov za rok 2008

2.1.	Hlavné činnosti splnomocnenca

V rámci pôsobnosti splnomocnenca boli v uplynulom hodnotenom období zabezpečované činnosti Úradu splnomocnenca vyplývajúce zo Štatútu splnomocnenca vlády. O svojich aktivitách tiež informoval aj výbor NR SR pre verejnú správu a regionálny rozvoj v apríli 2008.

a)	Vypracovanie odborných materiálov 

V roku 2008 boli v pôsobnosti Úradu splnomocnenca vypracované nasledovné interné pracovné dokumenty: 
•	Rámec pre budovanie eGovernmentu,
•	Metodika monitorovania elektronických služieb v podmienkach Slovenskej republiky
•	Hodnotiaca správa monitorovania vybraných elektronických služieb
•	Hodnotiaca správa testovania vybraných elektronických služieb 
•	Analýza stavu verejnej mienky v oblasti eGovernmentu 

b)	odborné stanoviská Úradu splnomocnenca

Vo vzťahu k informačnej spoločnosti bolo v sledovanom období na rokovanie vlády SR príslušnými rezortmi predložených a vládou schválených 25 dokumentov súvisiacich s informačnou spoločnosťou. Splnomocnenec k týmto dokumentom zaslal pripomienky, priamo spolupracoval na ich tvorbe alebo ich podporil pri zaradení na rokovanie vlády SR bez pripomienok. Prehľad vládou schválených dokumentov súvisiacich s informačnou spoločnosťou za rok 2008 sa nachádza v prílohe č.1.
V oblasti legislatívy Úrad splnomocnenca pravidelne sledoval a v prípade potreby vstupoval do procesu prípravy a prijímania nových právnych predpisov, priamo alebo nepriamo podporujúcich rozvoj informačnej spoločnosti na Slovensku. Prehľad prijatých právnych predpisov so vzťahom k informačnej spoločnosti za rok 2008 sa nachádza v prílohe č.2.
V oblasti projektov Úrad splnomocnenca priebežne monitoroval alebo sa zúčastňoval procesu prípravy a implementácie projektových aktivít súvisiacich s informačnou spoločnosťou (prehľad sa nachádza v prílohe č.3).
Vzhľadom k tomu, že Štatút splnomocnenca zaväzuje splnomocnenca sa riadiť pri výkone svojej funkcie aj právne záväznými aktmi Európskych spoločenstiev a Európskej únie a medzinárodnými zmluvami, ktorými je SR viazaná, Úrad splnomocnenca priebežne monitoroval aktivity a schválené dokumenty najvyšších orgánov Európskej únie a medzivládnych organizácií v oblasti informačnej spoločnosti. Prehľad významných schválených aktivít v oblasti informačnej spoločnosti na medzinárodnej úrovni v roku 2008 sa nachádza v prílohe č.4.

c)	koordinácia súčinnosti jednotlivých ústredných orgánov štátnej správy

Úrad splnomocnenca v januári 2008 požiadal ústredné orgány štátnej správy o odpočet úloh akčného plánu informatizácie spoločnosti za rok 2007 a plán činnosti na rok 2008. Spracované informácie tvoria poklad pre vytvorenie systému monitorovania elektronických služieb verejnej správy. Navrhovaný systém (zhrnutie v prílohe č.5) definuje očakávané kvalitatívne parametre elektronických služieb podľa kľúčových. Tento systém zároveň vychádza z medzinárodne osvedčených postupov, ktoré umožnia na základe získaných výsledkov porovnávať služby a stav eGovernmentu so zahraničím. Pri návrhu monitorovania bola kritériom kompatibilita s referenčnou metodikou EÚ, využitie osvedčených skúseností a best practices, jednotný spôsob vyhodnotenia a interpretácie výsledkov a rešpektovanie strategických a štandardizačných dokumentov SR. 
Na základe získaných údajov a ich analýzy sa následne prikročí k pravidelnému vyhodnocovaniu procesu spúšťania elektronických služieb a vyhodnotenie stavu eGovernmentu na Slovensku. Konečnou víziou je aktívne a konštruktívne usmernenie rozvoja eGovernmentu a motivácia všetkých subjektov k implementácii kvalitných a užívateľsky atraktívnych eGovernment služieb. 
V oblasti legislatívy sa Úrad splnomocnenca zapájal do prípravy návrhu zákona o národnej infraštruktúre priestorových informácií (komisia MŽP) a v spolupráci s MF SR aj do návrhu novely zákona o informačných systémov verejnej správy.

d)	koordinácia plnenia úloh súvisiacich s budovaním informačnej spoločnosti na úrovni samosprávnych krajov

Od januára 2008 sa splnomocnenec zúčastňuje porád MV SR pre verejnú správu s pracovnou komisiou zameranou na informatizáciu verejnej správy. Okrem toho rovnako ako v prípade ústredných orgánov štátnej správy sa pre samosprávne kraje pripravil systém vyhodnocovania spúšťania elektronických služieb. 
Na úrovni spolupráce s miestnymi samosprávami sa v máji 2008 splnomocnenec vlády ako hosť zúčastnil rokovania XVII. snemu Združenia miest a obcí Slovenska v Bratislave. Následne ako hosť na zasadaní XVIII. riadneho snemu Únie miest Slovenska, ktoré sa uskutočnilo 30.mája 2008 v Bratislave, oficiálne vyhlásil piaty ročník súťaže „ZlatýErb.sk 2008“.
Na webovej stránke splnomocnenca sa zverejňujú informácie v jednotlivých oblastiach informačnej spoločnosti aj o aktivitách zahraničných miestnych a regionálnych samospráv súvisiace s riešením problémov informačnej spoločnosti, ktoré môžu byť inšpirujúcim prvkom pre prípravu strategických rozhodovaní, programov a projektov na úrovni miestnych a regionálnych samospráv aj v Slovenskej republike.  

e)	spolupráca pri stanovovaní a realizácii strategických cieľov a priorít informatizácie spoločnosti so súkromnou sférou a mimovládnym sektorom

Splnomocnenec vlády predstavil svoje názory a diskutoval ďalší postup so širšou odbornou verejnosťou na konferencií Moderné mesto (máj 2008), na konferencií ITAS (september 2008), na konferencii „"eGovernment v právnom rámci Slovenskej republiky" (VŠ v Sládkovičove, október 2008), na národnej konferencií OPIS (november 2008) ako aj na medzinárodnom kongrese ITAPA (november 2008). 

f)	spolupráca pri monitorovaní ukazovateľov hodnotenia procesu informatizácie spoločnosti v podmienkach SR

V zhode so zadefinovanými prioritnými úlohami na rok 2008 sa splnomocnenec v sledovanom období koncentroval na spustenie monitorovania  úrovne elektronických služieb ako aj testovania ich spôsobilosti. Samotné monitorovanie sa venovalo všetkým úrovniam verejnej správy, teda úrovni centrálnych orgánov, samosprávnym krajom akom aj mestám a obciam (zhrnutie výsledkov v prílohe č.5) 

Cieľom testovania spôsobilosti služieb bola snaha o prvé plošné hodnotenie technologickej kvality elektronických služieb samosprávy. V tejto oblasti nebolo doteraz vykonané adekvátne testovanie a tak chýbajú informácie, ktoré sú potrebné pre identifikovanie  slabých miest  súčasného systému a následne formulovanie dosiahnuteľných cieľov a potrebných nástrojov.  Súčasťou testovania bolo aj testovanie vybraných služieb na centrálnej úrovni a na vyšších územných celkoch (zhrnutie výsledkov v prílohe č.5) 

g)	koordinácia čerpania prostriedkov z fondov EÚ určených na plnenie cieľov informačnej spoločnosti

Splnomocnenec vlády je členom Interného dozorného monitorovacieho výboru OPIS 2007-2013 a Monitorovacieho výboru pre vedomostnú ekonomiku. Aktivity splnomocnenca vlády sú vzájomne koordinované s  riadiacim orgánom OPIS. V rámci toho sa pravidelne zúčastňuje všetkých zasadnutí spomínaných výborov. Splnomocnenec pripomienkuje z odborného hľadiska výzvy predkladané sprostredkovateľským orgánom pod riadiacim orgánom OPIS na schválenie riadiacemu orgánu OPIS. 
Okrem OP Informatizácia spoločnosti 2007-2013, aj ďalšie programy pomoci EU riešia  podporu aktivít v oblasti informačnej spoločnosti. Ide najmä o:
•	OP Bratislavský kraj 2007-2013 (opatrenia 2.2. - elektronizáciu samosprávy, podporu dostupnosti širokopásmového internetu, informačno-komunikačné  technológie v malých a stredných podnikoch),
•	OP Vzdelávanie 2007-2013 (viaceré opatrenia podporujúce informatizáciu škôl a školských zariadení na všetkých úrovniach),
•	OP Výskum a vývoj 2007-2013 (viaceré opatrenia podporujúce informatizáciu a inovatívnosť výskumno-vývojových inštitúcií),
•	OP Zdravotníctvo 2007-2013 (opatrenie 1.4 - modernizácia zdravotníckej infra-štruktúry),
•	OP Konkurencieschopnosť a hospodársky rast 2007 – 2013 (viaceré opatrenia podporujúce informatizácie podnikateľského sektora a cestovného ruchu),
•	OP Zamestnanosť a sociálna inklúzia 2007 – 2013 (viaceré opatrenia podporujúce vzdelávanie a rozvoj osobných zručností jednotlivcov v oblasti IKT).
V tejto oblasti boli zo strany Úradu splnomocnenca priebežne sledované aktivity a príslušné výzvy. 
Úrad splnomocnenca vlády má zastúpenie v Komisii eHealth pri Rade ministra zdravotníctva SR pre informatiku a štatistiku. 

h)	koordinácia osvetovej činnosti v oblasti procesu informatizácie spoločnosti a spolupráca pri šírení osvety podporujúcej proces informatizácie spoločnosti

V roku 2008 bola výrazným spôsobom inovovaná webová stránka splnomocnenca v oblasti  obsahovej náplne a systémovým prístupom k jednotlivým témam informačnej spoločnosti. Ide najmä o sprístupnenie odborných prednášok (celkovo 8 v roku 2008) a príhovorov splnomocnenca na rôznych odborných podujatiach, odpovedí na otázky občanov, zverejňovaním zahraničných skúseností a oficiálnych štatistík EU v oblasti projektov (môžu slúžiť ako inšpirácia a námety pre implementáciu obdobných projektov na Slovensku) a zverejňovaním podkladov EU pre obdobné projekty v oblasti informačnej spoločnosti. Taktiež sú zverejňované uskutočnené rozhovory splnomocnenca pre masmédia (celkovo 7 v roku 2008) a úplne verzie odpovedí v prípade, ak ich nezverejní príslušná redakcia. 

Pri príležitosti Svetového dňa telekomunikácií a informačnej spoločnosti  2008 (venované problematike pripojenia osôb s handicapom) sa v máji 2008 zúčastnil splnomocnenec na odbornom podujatí organizovanom na pôde STU v Bratislave. Splnomocnenec sa tiež zúčastnil na ďalších odborných podujatiach v oblasti školstva (eTwinning 2007-8, Junior Internet 2008), elektronickej verejnej správy (portál), vedy a výskumu (konferencia EEeGov Days).
Splnomocnenec podporoval prípravu a vydávanie odborných publikácií súvisiacich s témou informačnej spoločnosti ako súčasti vedomostnej ekonomiky svojim úvodným príhovorom (napr. riadenie kontinuity podnikania - Business Continuity Management).
V priebehu decembra 2008 Úrad splnomocnenca uskutočnil výskum verejnej mienky, ktorý je základom pre tvorbu stratégie koordinácie v ďalšom období.  

2.2.	Medzinárodné aktivity splnomocnenca

V januári 2008 bol nadviazaný kontakt pri riešení medzinárodných aspektov informačnej spoločnosti medzi splnomocnencom vlády a veľvyslancami SR (Misia SR pri EÚ v Bruseli a Misia SR pri OECD v Paríži).
Vo februári 2008 sa v Bratislave stretol splnomocnenec vlády so španielskym expertom pre oblasť daňových elektronických služieb pre podnikateľov a občanov v rámci špecializovaného odborného školenia pracovníkov Daňového riaditeľstva SR organizovaného v rámci EÚ projektu Transfer-East.
V marci 2008 sa splnomocnenec vlády zúčastnil konferencií OECD v oblasti informačnej spoločnosti „E-Leaders 2008: The Future of E-Government - Agenda 2020“ v holandskom Haagu. Splnomocnenec prevzal v marci 2008 záštitu nad slovenskou časťou medzinárodnej súťaže Junior Internet 2008 zameranou na podporu mládeže.
V apríli 2008 sa splnomocnenec vlády zúčastnil úvodného dňa 11. medzinárodnej konferencie ISSS 2008 v Hradci Královom a slávnostného otvorenia medzinárodnej časti konferencie V4DIS ako aj ocenenia víťazov súťaže Junior Internet a Zlatý Erb z Maďarska, Poľska, Českej republiky a Slovenska, nad ktorými prevzal záštitu Přemysl Sobotka, predseda Senátu parlamentu ČR. Splnomocnenec vlády prezentoval slovenskú situáciu a postup pri riešení rozvoja eGovernmentu aj na medzinárodnej konferencii Eastern European Government Days (apríl 2008 v Prahe), kde sa zúčastnil aj úvodnej panelovej diskusie spolu so zahraničnými zástupcami vlád Českej republiky, Rakúska a Rumunska. Splnomocnenec v apríli 2008 taktiež rokoval v Bratislave s indonézskou delegáciou o problematike Open Source.
V máji 2008 sa splnomocnenec zúčastnil v slovinskom Brde ministerskej konferencie EU o informačnej spoločnosti "i2010: Informačná spoločnosť na rozcestí”. 
V júni 2008 sa splnomocnenec tiež zúčastnil medzinárodnej konferencie „eGovernment goes Europe“ vo Viedni. Rakúsko patrí v rámci pravidelného hodnotenia stavu rozvoja eGovernment služieb zabezpečovaného Európskou komisiou medzi lídrov v Európe. V rámci budovania kontaktov v medzinárodných inštitúciách splnomocnenec zastupoval SR v júni 2008 na konferencií v Soule ministerskej schôdzi OECD o internetovej ekonomike. 
V septembri 2008 sa splnomocnenec vlády SR pre informačnú spoločnosť zúčastnil diskusie organizovanej Americkou obchodnou komorou na Slovensku v Starej Lesnej vo Vysokých Tatrách počas 6.ročníka medzinárodnej konferencie ICETA venovanej eLearningovým technológiám a ich aplikáciám.
V novembri 2008 vystúpil splnomocnenec v Godollo (Maďarsko) na konferencií NISE 2008 zorganizovanou európskou odbornou asociáciou v oblasti informačno-komunikačných technológií pre strednú, východnú a južnú Európu IT STAR. Uskutočnilo sa tiež rokovanie medzi splnomocnencom a Frankom Yu-Hsieh Sungom, vysokým predstaviteľom Taiwanu pre oblasť e-Governmentu. Úrad splnomocnenca mal zastúpenie na Ministerskej konferencii EU o digitálnej integrácií rizikových skupín obyvateľstva (eInclusion) vo Viedni (30.11. -2.12.2008).
V decembri 2008 sa splnomocnenec vlády zúčastnil v sídle OECD v Paríži na rokovaniach vládnej administratívy Slovenskej republiky s OECD.
Počas rokovaní na podujatiach so zahraničnou účasťou sa splnomocnenec aktívne zaujímal o rozvoj informačnej spoločnosti v iných krajinách ako aj o pripravovaných strategických, legislatívnych a regulačných dokumentoch na úrovni Európskej únie, OECD či jednotlivých krajín.

3.	Návrh činností splnomocnenca a jeho poradných orgánov na rok 2009

V tematickom zameraní informačnej spoločnosti sa splnomocnenec sústredí v roku 2009 najmä na nasledovné prioritné tematické oblasti informačnej spoločnosti v kontexte iniciatívy EK i2010: 
1.	eGovernment na úrovni štátnej správy, VÚC a miestnych samospráv (dlhodobá prioritná oblasť EK pre obdobie 2005-2010 a zároveň dôležitá prioritná os OPIS 2007-2013), vrátane monitoringu rozvoja eGovernmentu na všetkých úrovniach verejnej správy a testovania spôsobilosti existujúcich služieb verejnej správy,
2.	Informačná infraštruktúra podporujúca rozvoj informačnej spoločnosti (broadband, minimalizácia digitálneho delenia/priepasti, internet, rozvoj konkurenčného prostredia) – t.j. oblasť značného oneskorenia SR za priemerom EÚ a zároveň dôležitá prioritná os OPIS 2007-2013,
3.	implementácia aktivít v Slovenskej republike v oblasti dlhodobých priorít EK na obdobie 2005-2010: eInclusion,  eHealth a eCulture (dôležitá prioritná os OPIS 2007-2013),
4.	systémové tematické monitorovanie rozvoja v informačnej spoločnosti v ďalších odborných oblastiach (príloha č.7),

Z pohľadu skvalitňovania systematického prístupu v jednotlivých oblastiach informačnej spoločnosti (aj mimo vyššie uvedených prioritných tém) sa splnomocnenec sústredí najmä na:
1.	prípravu a exekúciu osvety v oblasti informačnej spoločnosti,
2.	analytickú podpornú činnosť smerujúcu k zjednodušovaniu administratívnej záťaže. Predovšetkým sa jedná o analýzu administratívnej záťaže používateľov prioritných služieb a návrhu jej eliminácie, 
3.	analýzu a návrhy zlepšení stavu pripravenosti ľudských zdrojov v oblasti informačnej spoločnosti vo verejnej správe.  
Úsilie splnomocnenca vlády SR bude i naďalej zamerané na zabezpečenie systémového prístupu a zosúladeného rozvoja v oblasti informačnej spoločnosti s trendami Európskej únie a OECD a k neustálemu znižovaniu doterajšieho dlhodobého zaostávania Slovenskej republiky v oblasti informačnej spoločnosti za vyspelými krajinami.

4. Záver

Informačná spoločnosť už dnes nie je problémom technickým – trh hardvérových aj softvérových produktov a jeho globalizácia už dlhodobejšie umožňuje rôznorodé poskytovanie, nasadzovanie či využívanie elektronických služieb. Záleží len na používateľovi, čo môže, chce či vie využiť. Aj preto informačná spoločnosť už nie je technickým problémom ale problémom:
•	ekonomickým (cenová dostupnosť produktov a služieb, pokrytie a dostupnosť elektronických služieb na čo najväčšom území štátu), 
•	sociálnym (najmä problém digitálnej priepasti/rozdielu na úrovni niektorých sociálnych skupín spoločnosti alebo na úrovni jednotlivých regionálnych  oblastí), 
•	legislatívnym  (vybalansovanie práv a povinností medzi poskytovateľmi a užívateľmi), 
•	regulačným (obmedzenia zamerané na minimalizovanie zneužívania dominantného postavenia niektorých účastníkov na trhu služieb a produktov) a 
•	etickým (nabúranie súkromia a zneužívanie citlivých osobných údajov). 
Úrad splnomocnenca vlády SR pre informačnú spoločnosť si uvedomuje tematicky široký, multi-sektorový a výrazne nadrezortný charakter informačnej spoločnosti (prílohy č.1-7). Systematicky pracuje preto na takom spôsobe sprístupňovania a triedenia informácií v oblasti informačnej spoločnosti, ktoré súvisia s postavením, úlohami a zodpovednosťou vlády SR voči občanom a podnikateľskému sektoru v Slovenskej republike. Zároveň dbá na harmonizovaní a zabezpečovaní aktivít v Slovenskej republike v oblasti informačnej spoločnosti v kontexte právne záväzných aktov Európskych spoločenstiev a Európskej únie, inými všeobecne záväznými právnymi predpismi a uzneseniami vlády ako aj medzinárodnými zmluvami, ktorými je Slovenská republika viazaná. 

Webová stránka Úradu splnomocnenca sa tiež snaží zabezpečiť logický aj tematický informačný prepoj medzi aktivitami EU (Európska komisia, DG Informačná spoločnosť a média) a Slovenskej republiky v rôznych a široko spektrálnych jednotlivých oblastiach informačnej spoločnosti  tak, aby sa každý občan, podnikateľský subjekt či inštitúcia verejnej správy dostali k relevantným informáciám, ktoré v prípade Slovenskej republiky poskytujú a implementačné aktivity zabezpečujú rôzne inštitúcie verejnej správy. Zverejnené chronologické mapovanie aktivít vlády SR, splnomocnenca vlády SR pre informačnú spoločnosť i Národnej rady SR v oblasti informačnej spoločnosti, ktoré dopĺňajú aktivity najvyšších orgánov Európskeho spoločenstva a medzivládnych organizácií sú najlepším dôkazom, že problematika informačnej spoločnosti sa stáva už aj na Slovensku dynamickou a progresívne sa vyvíjajúcou dôležitou oblasťou rozvoja krajiny. 

Zoznam použitých skratiek a odborných označení

APIR	projekt KSK (Administratívny Portál Inteligentného Regiónu)	
broadband	vysokorýchlostný internet	
CyberCrime	počítačová kriminalita	
eBusiness	elektronické podnikanie	
eCall	iniciatíva EU ohľadom bezpečných automobilov	
eCommerce	elektrinické obchodovanie	
eCulture	informatizácia kultúry	
eEducation	informatizácia vzdelávania	
EGNOS	European Geostationary Navigation Overlay Service (EU program v oblasti navigácie)	
eGovernment	elektronická verejná správa	
eHealth	elektronické zdravotníctvo	
eInclusion	digitálne začleňovanie rizikových skupín obyvateľstva	
eJustice	elektronizácia súdnictva	
EK	Európska komisia	
eLearning	elektronická výučba	
eParticipation	zapojenie občanov prostredníctvom IKT	
ePrivacy	súkromie v elektronickom priestore	
eProcurement	elektronické obstarávanie	
eSecurity	informačná bezpečnosť	
eSignature	elektronický podpis	
eToll	elektronický výber mýta	
eTransport	informatizácia dopravných systémov	
EÚ	Európska únia	
FWA	Fixed Wireless Access (bezdrôtová telekomunikačná technológia)	
IKT	informačno - komunikačné technológie	
INSPIRE	smernica EU (vytvorenie a prevádzkovanie infraštruktúry priestorových informácií)	
IT	informačné technológie	
ITAPA	medzinárodný kongres o eGovernmente (Information Technologies And Public Administration)	
ITAS	IT Asociácia Slovenska	
ITU	Medzinárodná telekomunikačná únia (organizácia OSN)	
NFP	nenávratný finančný príspevok	
NGA	Next Generation Network (sieť budúcej generácie)	
NKIVS	Národná koncepcia informatizácie verejnej správy	
OECD	Organizácia pre ekonomickú spoluprácu a rozvoj	
OP	operačný program	
OPIS	Operačný program Informačná spoločnosť	
OSN	Organizácia spojených národov	
PIAP	verejný prístupový bod k internetu	
PSI	Public sector information (informácie verejného sektora)	
RO OP	Riadiaci orgán operačného programu	
SAV	Slovenská akadémia vied	
SESAR	výskumný program EU (Single European Sky ATM Research)	
SMS	textová správa (mobilná služba)	
STU	Slovenská technická univerzita	
teleworking	práca na diaľku (cez IKT)	
TÚ SR	Telekomunikačný úrad SR	
TV	televízny	
UMS	Únia miest Slovenska	
USVIS	Úrad splnomocnenca vlády SR pre informačnú spoločnosť	
ZMOS	Združenie miest a obcí na Slovensku	

Okrem vyššie uvedených skratiek sa v tomto dokumente používajú aj všeobecne zaužívané skratky ústredných orgánov štátnej správy SR a skratky vyšších územných celkov SR.

Prílohy:

č.1 - Prehľad dokumentov schválených vládou SR v oblasti informačnej spoločnosti za rok 2008

č.2 - Prehľad prijatých právnych predpisov Slovenskej republiky so vzťahom k informačnej spoločnosti za rok 2008

č.3 - Prehľad projektových aktivít Slovenskej republiky súvisiacich s informačnou spoločnosťou v roku 2008

č.4 - Prehľad významných aktivít v oblasti informačnej spoločnosti na medzinárodnej úrovni v roku 2008

č.5 - Odpočet odborných činností USVIS za rok 2008

č.6 - Celkové hodnotenie EK a USVIS k rozvoju informačnej spoločnosti na Slovensku v roku 2008 

č.7 - Detailnejšie rozpracovaný časový rámec tematickej činnosti USVIS v roku 2009